ประชาชนทยอยลงทะเบียนเข้าร่วมโครงการคนละครึ่ง ระยะที่ 3 อย่างต่อเนื่อง ส่งผลให้ยอดลงทะเบียนรวม 31 ล้านสิทธิ์ลดลงอย่างรวดเร็ว
หลังจากกระทรวงการคลังดำเนินโครงการคนละครึ่ง ระยะที่ 3 ในวันนี้ (14 มิ.ย. 64) เป็นการเปิดให้ลงทะเบียนเข้าร่วมโครงการวันแรก โดยผู้ที่เคยได้รับสิทธิ์เดิมในระยะที่ 1 และ 2 จะต้องลงทะเบียนรับสิทธิ์เช่นเดียวกับผู้ประสงค์รับสิทธิ์ใหม่ ทั้งนี้เมื่อเริ่มลงทะเบียนตั้งแต่เวลา 6.00น. ที่ผ่านมา พบว่าประชาชนต่างตื่นเช้าเพื่อมาลงทะเบียนกันเป็นจำนวนมาก ส่งผลให้ช่องทางการลงทะเบียนผ่านแอปพลิเคชันเป๋าตังของผู้ที่เคยได้รับสิทธิ์เดิมในระยะที่ 1 และ 2 หรือโครงการของรัฐไม่สามารถเข้าแอปฯ ได้ชั่วคราว แต่ขณะนี้สามารถใช้งานได้ตามปกติแล้ว ขณะที่การลงทะเบียนผ่านเว็บไซต์คนละครึ่ง สามารถใช้งานได้อย่างคล่องตัว มี SMS แจ้งรหัส OTP ส่งมาให้อย่างรวดเร็ว และเมื่อหลังจากผ่านไป 4 ชั่วโมง หรือประมาณ 10.30 น. มีคนลงทะเบียนไปกว่า 19 ล้านสิทธิ์ เหลือสิทธิ์เพียง 12 ล้านสิทธิ์เท่านั้น